Judiuguna Pascua ista mayanllayauca.
Jesús Jerusalenma sicaca.
Templo huasii huagrara burigura urpira catujcunara tupaca:
shinallara cullquira turcajcunara chihui tiajcunara tupaca.
Jesús huascaunara ahuasha azutinara rarcami.
Tucui chigunara templomanda ichuca,
buriguunandi,
huagraunandi.
Shinallara turcajcuna cullquira allpama talica,
paiguna mesaunaras vultiachica,
Urpira catujcunara nica:
“Llucchichi cai tucuira.
Ñuca Yaya huasira ama catuna huasira raichichu.”
Shinajpi pai yachachishca runauna ñaupa huras quillcashcara iyarinauca,
imasna nin:
“Camba huasira llaquina tucuchihuanmi.”
Judiuguna paita cutipanauca:
“¿Ima munanaita ricurinara ricuchihuanguichu cai tucuira rasha?”
Jesús cutipasha,
nica:
“Cai templora tulaichi,
ñuca quinsa punzhai cuti shayachishami.”
Judiuguna caita uyasha,
ninauca:
“Chuscu chunga sucta huatara tarabasha cai templora shayachishca aca,
canga ¿quinsa punzhallaichu shayachingui?”
Jesús,
‘templo’ nisha,
paihua quiquin aichamanda rimauca.
Shinajpi,
pai huañushcaunamanda causarimushcai,
pai yachachishca runauna cai rimashcara iyarinauca.
Dios quillcashcara quirinaucami,
shinallara Jesús rimashca shimira quirinauca.
Jesús Jerusalembi tiaushcai,
Pascua ista punzhaunai,
ashca runauna Jesuspa shutii quirinauca,
pai munanaita ricurina rashcaunara ricusha.
Jesús paillara paiguna maquii saquinara mana munacachu,
tucui runaunara ricsishcamanda.
Runaunamanda pihuas rimanara mana ministicachu.
Pai tucui runauna shungüi charishcara yachaca.